
„Uite, am înţeles, nu poţi. Dar vrei?” 


- În lupta cu gândurile, Biserica ne pune la dispoziţie nişte mijloace harice. Avem 
mărturisirea gândurilor la duhovnic, şi chiar la cel de lângă tine, mai este Sfânta 
Împărtăşanie şi, desigur, este rugăciunea. Aș vrea să discutăm puţin despre rolul 
acestora în păzirea minţii... 


- Îmi daţi un prilej foarte bun să vorbesc despre spovedanie. Este o mare problemă, 
foarte răspândită: la spovedanie, oamenii nu merg să-şi cerceteze adâncul inimii, 
de unde izvorăsc răutăţile, şi rămân la nivelul exterior, la fapte. „Am făcut aia, am 
făcut aia, am făcut aia...”. Rolul duhovnicului - eu încerc să fac lucrul ăsta - este 
să-l ajute pe credinciosul respectiv să se sondeze, să se coboare în inima lui: „Dar 
de ce-ai făcut cutare lucru?”. Că el a făcut, poate, nişte lucruri bune, dar în adânc, 
acolo, sunt nişte gânduri viclene. Asta-i foarte important de văzut. 


Nu mai vorbesc de faptul că, contabilizând numai faptele, i se pare fiecăruia că ce- 
lălalt este mai vinovat. Dacă însă trecem şi sondăm lăuntricul, se schimbă situaţia. 
Pentru că sunt și unele persoane care nu făptuiesc, dar insinuează fantastic de mult, 
nu ştiu dacă aţi observat vreodată. Şi insinuarea aceasta este absolut distrugătoare 
la adresa celuilalt. „N-am făcut nimica!” - dar insinuezi altă stare de lucruri, îl faci 
pe celălalt să înţeleagă că eşti nemulţumit, că ţi-a făcut rău... 


Eu nu vreau acum să intru în subiectul care-mi este cel mai la îndemână, relaţiile 
dintre soţ şi soţie, cum se întâmplă aceste mecanisme, dar acolo este îngrijorător. 
Eu, pentru mulţi ani, tot aşa, dând crezare la ceea ce mi se spune, înclinam doar 
într-o parte cu evaluarea negativă: „Măi, cum se poate...”. Pe urmă mi-am dat sea- 
ma totuşi că acolo unde se părea că lucrurile stau foarte bine, era foarte multă vi- 

clenie - neconştientizată. Și multe lucruri se întemeiau în această poziţionare lăun- 
trică a celuilalt. 


- Dar oare mintea celuilalt nu percepe poziţionarea ta lăuntrică? De exemplu, eu 
am o poziționare vicleană; nu o manifest poate în nici un fel, dar celălalt o simte şi 
reacționează la atitudinea mea lăuntrică, la vrăjmăşia mea, la judecata mea, la dis- 
preţul meu lăuntric. lar tu îl judeci pe el că se manifestă, dar el, de fapt, nu face de- 
cât să răspundă gândurilor tale. 


-Da, asta se întâmplă. Şi unu sunt mai pricepuți la insinuări decât alții. Te poți trezi 
că te apasă sentimente de vinovăţie faţă de celălalt fără să fi făcut nimic rău, numai 
pentru că celălalt a insinuat elegant şi discret, dar insistent, acele lucruri. Cred că 
trebui să ne cercetăm foarte atent şi să ştim ce facem și ce nu facem, ce ne asumăm 
ŞI ce nu ne asumăm. Şi pentru aceasta trebuie să cunoaştem voia proprie care stă la 
temelia faptelor, atitudinilor şi gândurilor noastre. Acolo se judecă totul. 


Nu întâmplător, părinții spun la Pateric: de la om, Dumnezeu aşteaptă un singur lu- 
Cru, şi anume să vrea. Lucrul acela bun, să-l vrea cu tot dinadinsul: să vrea să-şi 
iubească soţul sau soţia, să vrea să-şi facă rugăciunea, să vrea să-L iubească pe 
Dumnezeu, să vrea să facă milostenie - să vrea! De ce? Pentru că vrerea este gân- 
dul inimii. Şi vrerea este expresia libertăţii, de fapt. 


Și omul, când îi spui: „Uite, am înţeles, nu poţi pentru că nu te ajută celălalt, pentru 
că sunt condiţiile aşa - dar vrei? Bine, atunci mărturiseşte asta, articulează-ţi voin- 
ța!”. Nu-i vine foarte uşor, pentru că articularea voinţei este ceea ce aşteaptă 
Dumnezeu şi, dacă nu poţi, în ciuda faptului că vrei, atunci te aşezi la rugăciune - 
că asta înseamnă rugăciune: să-l pui pe umeri lui Dumnezeu ceea ce nu poţi face 
tu, dar vrei să faci. 


Cred că am mai putea discuta un subiect, apropo de gânduri, tot aşa, având în ve- 
dere dominantele culturale de astăzi. Lumea de astăzi este foarte ipocrită, şi noi 
împreună cu dânsa. De unde această ipocrizie? Această ipocrizie, aşa cum spune şi 
Mântuitorul Hristos, vine de la faptul că vrem să ne convingem pe noi înşine, deşi 
ştim că nu este aşa, că exteriorul contează, imaginea contează. Suntem politically 
correct, cum se spune acum. Deci nu ce gândeşti şi simţi contează, ci ce spui 
contează. Nu ce eşti înlăuntru, ci ce arăţi a fi. Asta-i o foarte mare ipocrizie, şi 
paradoxul este că noi nu-i dăm foarte multă atenţie acestui lucru şi ne mul- 
țumim că omul, atunci când se întâlneşte cu tine, este „bine”, şi nu mai inve- 
stizăm: „Măi, dar dacă aceasta a fost o faţă falsă? Sau la mine a fost o faţă falsă, nu 
la celălalt?”. Şi iată-ne promovând această dramatică cultură. 

Extras din interviul: Pr. Constantin Coman pentru Familia Ortodoxa (martie 
2016) 


Sursa: 
https://manastireasuruceni.md/pr-constantin-coman/uite-am-inteles-nu-poti-dar- 

